b'\n_START_ARTICLE_\nChalcosyrphus\n_START_SECTION_\nUtseende\n_START_PARAGRAPH_\nMiddelsstore (8-15 mm), slanke blomsterfluer, grunnfargen svart men ofte delvis r\xc3\xb8de eller gule. De ligner s\xc3\xa6rlig p\xc3\xa5 Xylota-artene, men skiller seg fra disse ved at de har lange h\xc3\xa5r p\xc3\xa5 buken. Hodet er kort og bredt. Fasett\xc3\xb8ynene er nakne, og m\xc3\xb8tes i pannen hos hannene. Antennene sitter p\xc3\xa5 et fremspring i pannen. Ansiktet er svart, litt uthulet under antennene, munnkanten litt fremskytende. Thorax er nesten kvadratisk med avrundede hj\xc3\xb8rner, mer eller mindre kledt med lys best\xc3\xb8vning, oftest med et par lyse lengdestriper i midten. Bakkroppen er avlang, mer eller mindre parallellsidig, sparsomt kledt med fine h\xc3\xa5r, gjerne med s\xc3\xb8lvfargede eller gule flekker, eller deler av bakkroppen kan v\xc3\xa6re r\xc3\xb8d. Beina er ulikt fargede, bakl\xc3\xa5rene kraftig fortykkede, bakleggene krumme. Vingene er klare eller med utydelige, brune flekker.\n_START_SECTION_\nLevevis\n_START_PARAGRAPH_\nFluene er knyttet til skog med et innslag av d\xc3\xb8de eller d\xc3\xb8ende tr\xc3\xa6r. Larvene utvikler seg trolig i r\xc3\xa5tten ved eller under bark, men biologien er lite kjent for de fleste av artene.\n_START_SECTION_\nUtbredelse\n_START_PARAGRAPH_\nSlekten forekommer i Palearktis og i Nord-Amerika.'